Tasekla tamaziɣt, tlul-d deg timawit tedder d leqrun, ɣas akken iɣerfan imaziɣen uran s usekil-nsen si tazwara n umezruy, idles amaziɣ yefren awal yesmenyaf-it ɣef tira. Ihi tira n tsekla tamaziɣt d tin i yeǧǧuǧgen ladɣa deg yiseggasen n 80, dayen i d-yewwin amaynut i tsekla-agi, ama deg wayen yerzan tiwsatin am (ungal, tamacahut yettwarun, tamedyazt, amezgun, tullist…) neɣ deg wayen yeqqnen ɣer usenfali aseklan, imi tasekla taqbaylit d tin yefkan tagnit i yicennayen d yinaẓuren iwakken ad ssenfalin iḥulfan d taktiwin-nsen d wayen ttidiren deg tmetti.